To biler ble totalskadde i en brann på Tåsen natt til mandag. Politiet undersøker om brannen ble påsatt.

Politiet i Oslo fikk melding om brannen klokken 4.29 natt til mandag.

– At bilene kan ha blitt påsatt, er en av hypotesene vi undersøker. Bilbranner starter som regel ikke av seg selv. Vi undersøker om det er spor som kan tyde på at de er blitt påsatt, sier operasjonsleder Tor Guldbrandsen til NTB klokken 5.

Bilene sto parkert ved Tåsensenteret. To biler fikk store skader, mens det ble varmt for en tredje bil.

Operasjonslederen sier at de har vitner som så bilene brenne og som deretter meldte fra til politiet. De skal undersøke som det finnes videomateriale av hendelsen.

Røyken fra brannen var synlig i store deler av Oslo sentrum.

Det er andre natt på rad det brenner i biler i Oslo. Natt til søndag var det branner i tre biler på Rustad. Politiet undersøker muligheten for at de også kan ha blitt påsatt.

– Det er generelt ingen grunn til å se dem i sammenheng. Vi etterforsker begge hendelsene som mulig påsettelse. Etterforskningen får vise om det er en sammenheng mellom dem, sier Guldbrandsen.

(©NTB)

Kjøp T-skjorten «for en bilfri & varmere by» her



